《永思堂诗》
明代·杨士奇

南山之木，厥有本根。浩浩川流，则亦有原。

凡世之氓，孰无父母。生我育我，忧勤是保。

我疾在躬，父母怦怦。我躬既平，父母载宁。

我事父母，千载未足。云胡一朝，去我不复。

林栖者乌，则有反哺。哀哉小子，欲养无所。

岂无厚禄，岂无华缨。我无父母，于谁为荣。

靡旦靡夕，孔怀弗忘。父兮母兮，如睹羹墙。

居则以思，行则以思。音容慌焉，梦寐对之。

父天母地，覆载同德。哀哀我心，何穷何极。

先哲有训，立身忠君。我惇用之，敢怠于勤。

无敢怠勤，恒恭敬止。终焉永怀，悠悠曷已。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。